เศรษฐกิจไทยปี 65 เริ่มฟื้นตัว ท่องเที่ยว ส่งออก การบริโภคภายในประเทศ ส่งสัญญาณบวก
อัตราการขยายตัวทางเศรษฐกิจของไทยเราเมื่อปีที่ผ่านมา 2564 อยู่ที่ 1.6% ปีนี้ 2565 มีการคาดการณ์และตั้งเป้ากันว่า จะขยายตัวอยู่ในระดับ 3.4% แม้ยังมีการระบาดของโควิด-19 และผลกระทบจากสงครามรัฐเซีย-ยูเครน มีปัจจัยอะไรที่จะทำให้เป็นเช่นนั้นมาติดตามกันมูดี้ส์ คงอันดับความน่าเชื่อถือไทย อยู่ที่ BBB+เมื่อต้นเดือนที่ผ่านมา บริษัท Moody’s Investors Service หรือ มูดีส์ บริษัทจัดอันดับความน่าเชื่อถือระหว่างประเทศ ได้คงอันดับความน่าเชื่อถือของประเทศไทยที่ Baa1 หรือเทียบเท่า BBB+ คงมุมมองความน่าเชื่อถือที่ระดับมีเสถียรภาพ เนื่องจากประเทศไทยมีเศรษฐกิจขนาดใหญ่ มีความหลากหลาย มีประสิทธิผลของนโยบายเศรษฐกิจมหภาคที่มีประสิทธิภาพและแข็งแกร่ง ทำให้มีความยืดหยุ่นทางเศรษฐกิจที่สามารถรองรับการเปลี่ยนแปลงทางเศรษฐกิจและแรงกระทบที่เกิดขึ้นอย่างรุนแรงในอนาคตได้ ทาง มูดีส์ ยังคาดว่าในระยะยาวการดำเนินการภายใต้โครงการเขตพัฒนาพิเศษภาคตะวันออก หรืออีอีซี จะสนับสนุนการลงทุนเพิ่มขึ้นและเพิ่มผลผลิตเติบโตอย่างแข็งแกร่ง นอกจากนี้ในระยะ 2-3 ปีข้างหน้าการเติบโตทางเศรษฐกิจของไทยจะเพิ่มขึ้น เนื่องจากสถานการณ์การระบาดของโควิด-19 คลี่คลาย ภาคการท่องเที่ยวจะฟื้นตัวขึ้น จึงคาดว่าเศรษฐกิจไทยปีนี้ 2565 จะขยายตัวอยู่ที่ 3.4% และปี 2566 ขยายตัว 4.8% การที่มูดี้ส์คงอันดับความน่าเชื่อถือของไทยไว้ในระดับมีเสถียรภาพพร้อมเห็นปัจจัยที่จะทำให้เศรษฐกิจไทยเติบโตได้อย่างต่อเนื่องเช่นนี้ แน่นอนว่าส่งผลด้านบวกต่อไทย โดยเฉพาะเป็นการสร้างความมั่นใจและเป็นแรงดึงดูดนักลงทุนที่จะเข้ามาลงทุนที่ไทยเพิ่มขึ้นในอนาคตอันใกล้นี้ได้ เพราะมูดีส์ คือ1 ใน 3 สถาบันจัดอันดับความน่าเชื่อถือรายใหญ่ของโลก มุมมองใดๆที่ออกมาจากมูดีส์ มักมีอิทธิพลต่อการตัดสินใจของนักลงทุนทั่วโลกมุมมองในประเทศ เชื่อ เศรษฐกิจไทยปีนี้โตได้สูงสุด 3.4%ตั้งแต่ปลายปีที่ผ่านมาสถาบันและสำนักทางเศรษฐกิจต่าง ๆ ได้ประมาณการอัตราขยายตัวทางเศรษฐกิจของไทยปี 2565 ไว้ที่ระดับ 3.7- 3.9% เนื่องจากการระบาดของโควิด-19 สายพันธุ์โอมิครอนมีความรุนแรงน้อย การท่องเที่ยวฟื้นตัวจากการผ่อนคลายมาตรการป้องกันโควิด-19 เปิดประเทศมากขึ้น การส่งออกกลับมาใกล้เคียงก่อนเกิดการระบาดโควิด-19 แต่เมื่อเกิดสงครามรัฐเซีย-ยูเครน ที่ส่งผลกระทบทั่วโลก โดยเฉพาะด้านพลังงานที่ทำให้ต้นทุนภาคการผลิตของแต่ละประเทศรวมถึงไทยเราสูงขึ้น สินค้าแพงขึ้น เงินเฟ้อมากขึ้น สำนักและสถาบันทางเศรษฐกิจจึงต่างปรับลดประมาณการการเติบโตทางเศรษฐกิจของไทยลง ซึ่งธนาคารแห่งประเทศไทย หรือ ธปท.ปรับจาก 3.9% มาอยู่ที่ระดับ 3.2 - 3.4%สุพันธุ์ มงคลสุธี ประธานสภาอุตสาหกรรมแห่งประเทศไทย หรือ ส.อ.ท. ในฐานะประธานประชุมคณะกรรมการร่วมภาคเอกชน 3 สถาบัน หรือ กกร. บอกไว้ว่า เหตุที่ประชุม กกร. ปรับกรอบประมาณการเศรษฐกิจไทยขยายตัว 2.5-4% จากเดิม 2.5-4.5% พร้อมกับปรับเพิ่มอัตราเงินเฟ้อเป็น 3.5-5.5% จากเดิม 2-3% เนื่องจากเศรษฐกิจไทยยังคงเผชิญกับความเสี่ยงรอบด้านโดยเฉพาะแรงกดดันจากอัตราเงินเฟ้อทั่วไปที่มีแนวโน้มสูงสุดรอบ 10 ปี ซึ่ง ธปท. ประเมินเงินเฟ้อไว้ที่ 4.9% แต่ภาพรวมเศรษฐกิจยังคาดว่าจะเติบโตได้จากความมุ่งมั่นของทั้งภาครัฐและเอกชนในการปรับตัวให้สามารถอยู่กับโควิด-19 ได้ แบบเป็นปกติมากขึ้น ซึ่งเป็นปัจจัยที่ทำให้เศรษฐกิจไทยยังคงฟื้นตัวได้ โดย กกร.แนะรัฐบาลยกเลิกมาตรการ Test &amp; GO เพื่อกระตุ้นการท่องเที่ยว สร้างรายได้ให้กับประเทศได้ในยามที่เครื่องยนต์ขับเคลื่อนเศรษฐกิจอื่นๆ มีข้อจำกัด จะทำให้เศรษฐกิจไทยสามารถเติบโตได้เกิน 3% รวมถึงต่ออายุโครงการคนละครึ่ง และโครงการเราเที่ยวด้วยกัน เพื่อช่วยสนับสนุนเศรษฐกิจในช่วงไตรมาสที่ 2 และ 3 ของปี 2565ทั้งนี้ ข้อเสนอของ กกร.ที่ให้ยกเลิก Test &amp; Go ทางรัฐบาลได้ตอบสนองแล้ว โดยทาง ศบค. ให้ผู้เดินทางเข้าประเทศทางเครื่องบินไม่ต้องตรวจโควิด-19 แบบTest &amp; Go แต่ต้องผ่านการฉีดวัคซีนครบตามกำหนด และให้ตรวจATK แทน รวมทั้งปรับพื้นที่สีเหลือง เฝ้าระวังสูงเป็น 65 จังหวัด และพื้นที่สีฟ้า นำร่องท่องเที่ยว 12 จังหวัด มีผล 1 พฤษภาคมนี้ขณะที่ ดร.ดอน นาครทรรพ ผู้อำนวยการอาวุโส ฝ่ายเสถียรภาพระบบการเงิน ธปท. มองว่า แนวโน้มที่จะเป็นไปได้มากที่สุดคือ สงครามจะมีความยืดเยื้อตลอดทั้งปี ราคาน้ำมันที่ขยับขึ้นสูงนับเป็นปัจจัยสำคัญที่จะส่งผลกระทบต่อเศรษฐกิจไทยในปีนี้ เนื่องจากต้องนำเข้าถึง 90% และจะผลักดันให้เงินเฟ้อสูงขึ้น และทำให้ GDP ลดลง อย่างไรก็ตาม ภาคการส่งออกยังคงเป็นพระเอก ซึ่งมีแนวโน้มเติบโตที่ดี และยังไม่ต้องกังวลมากนัก หากสงครามจำกัดเฉพาะอยู่ในรัสเซียและยูเครน ไม่ได้ขยายไปยังพื้นที่อื่น ๆ ในยุโรป เนื่องจากสัดส่วนรวมกันของสองประเทศนี้ยังไม่ถึง 0.5% ของการส่งออกของไทย ธนาคารโลก - ไอเอ็มเอฟ ต่างปรับลดเป้าเศรษฐกิจโลกไม่เพียงแค่ในไทยเท่านั้นที่มีการปรับลดเป้าการขยายตัวทางเศรษฐกิจ ผลกระทบจากสงครามรัสเซีย-ยูเครน ทำให้สถาบันทางเศรษฐกิจ-การเงิน ของโลกต่างปรับเป้าใหม่ที่ลดลง ธนาคารโลก หรือ เวิลด์แบงก์ ปรับลดคาดการณ์จีดีพีโลกในปีนี้ เป็นรอบที่ 2 จากเดิมที่คาดว่าจะขยายตัว 4.1% ในเดือนมกราคมที่ผ่านมา เหลือขยายตัว 3.2% ในเดือนเมษายน ขณะที่กองทุนการเงินระหว่างประเทศ หรือ ไอเอ็มเอฟ ล่าสุดปรับลดเป้าจีดีพีโลกในปีนี้เหลือโต 3.6% จากเดิมในเดือนมกราคมตั้งเป้าไว้ที่เติบโต 4.4% และยังคาดว่าอัตราเงินเฟ้อของกลุ่มประเทศที่พัฒนาแล้วในปีนี้จะอยู่ที่ 5.7% โดยสหรัฐฯจะอยู่ที่ 7.7% ส่วนประเทศกำลังพัฒนาและประเทศเศรษฐกิจเกิดใหม่จะมีอัตราเงินเฟ้ออยู่ที่ 8.7% ซึ่งนั่นคือสัญญาณอันตรายที่โลกกำลังจะเผชิญตัวเลขเศรษฐกิจ 3 ด้านเพิ่ม หนุนเศรษฐกิจไทยอาจโตได้ตามเป้าส่วนในไทยเราที่มีการปรับเป้าการขยายตัวทางเศรษฐกิจของปีนี้ จาก 3.9 - 4% มาเป็น 3.4% สอดคล้องกับการปรับลดเป้าหมายทางเศรษฐกิจของทั้งโลก อย่างไรก็ตามการปรับมาที่ 3.4% นี้ อย่างน้อยก็สะท้อนให้เห็นว่าเศรษฐกิจไทยฟื้นตัวเมื่อเทียบกับปีที่ผ่านมาที่มีอัตราการขยายตัวทางเศรษฐกิจที่ 1.6% เท่านั้น โดยการฟื้นตัวเห็นได้จากตัวเลขการส่งออก 2 เดือนแรกของปีต่างก็เพิ่มขึ้น - เดือนมกราคม มีมูลค่าการส่งออก 21,258.6 ล้านเหรียญสหรัฐฯ เพิ่มขึ้น 8% เมื่อเทียบกับช่วงเดียวกันของปีก่อน - ขณะที่เดือนกุมภาพันธ์ มีมูลค่าการส่งออก 23,483 ล้านเหรียญสหรัฐฯ เพิ่มขึ้น 16.2% เมื่อเทียบกับช่วงเดียวกันของปีก่อน ส่วนตัวเลขนักท่องเที่ยวที่เดินทางเข้าไทย - เดือนมกราคม 133,903 คน เพิ่มขึ้นกว่า 16 เท่าตัว เมื่อเทียบกับช่วงเดียวกันของปีก่อน - เดือนกุมภาพันธ์ 152,954 คน เพิ่มขึ้นกว่า 25 เท่าตัว เมื่อเทียบกับช่วงเดียวกันของปีก่อน - เดือนมีนาคม 210,836 คน เพิ่มขึ้นกว่า 30 เท่าตัว เมื่อเทียบกับช่วงเดียวกันของปีก่อนขณะที่การบริโภคภายในประเทศก็เพิ่มสูงขึ้น โดยเฉพาะการเพิ่มขึ้นจากมาตรการกระตุ้นเศรษฐกิจของรัฐบาลผ่านโครงการต่างๆ เช่น โครงการคนละครึ่ง โครงการเพิ่มกำลังซื้อให้แก่ผู้มีบัตรสวัสดิการแห่งรัฐ โครงการยิ่งใช้ยิ่งได้ โครงการช่วยเหลือค่าครองชีพต่างๆ เป็นต้น ปี 2564 มียอดการใช้จ่ายผ่านโครงการเหล่านี้กว่า 2.5 แสนล้านบาท และปีนี้ 2565 การบริโภคภาคครัวเรือนยังเพิ่มขึ้นต่อเนื่อง นั่นหมายถึงประชาชนมีกำลังซื้อมากขึ้น เช่นกันกับภาคเอกชนที่การใช้จ่ายเพิ่มมากขึ้นต่อเนื่อง นั่นก็หมายถึงเกิดการผลิต การลงทุน การจ้างงานมากขึ้นด้วยอันที่จริงยังมีตัวเลขอีกหลายด้านที่จะนำมาประเมินว่าเศรษฐกิจจะขยายตัวได้ตามเป้าหรือไม่ แต่ตัวเลข 3 ด้าน ทั้งการส่งออก การท่องเที่ยว และการบริโภคใช้จ่ายในประเทศ เป็นตัวเลขหลักที่พอจะนำมาประเมินได้ ตัวเลขทั้ง 3 ด้านถึงขณะนี้ถือว่าอยู่ในทิศทางที่ดี หากไม่มีปัจจัยอื่นที่รุนแรงเกินควบคุมเข้ามากระทบ เชื่อว่า อัตราการเติบโตทางเศรษฐกิจของปีนี้ที่ 3.4% จะเป็นไปตามเป้า และหากสถานการณ์สงครามรัฐเซีย-ยูเครน คลี่คลายโดยเร็ว เศรษฐกิจไทยอาจโตทะลุเป้าก็เป็นไปได้